text: চসিকের নবনির্বাচিত পরিষদের প্রথম সভা ২৩ ফেব্রুয়ারি
  ১৭,ফেব্রুয়ারী,বুধবার,নিজস্ব প্রতিবেদক,নিউজ একাত্তর ডট কম: চট্টগ্রাম সিটি কর্পোরেশনের (চসিক) নবনির্বাচিত পরিষদের প্রথম সাধারণ সভা আগামী ২৩ ফেব্রুয়ারি অনুষ্ঠিত হবে। এদিন নগরের থিয়েটার ইনস্টিটিউট মিলনায়তনে অনুষ্ঠেয় এ সভায় সভাপতিত্ব করবেন সিটি মেয়র রেজাউল করিম চৌধুরী। বিষয়টি জানিয়েছেন চসিকের প্রধান নির্বাহী কাজী মুজাম্মেল হক। তিনি জানান, প্রথম সাধারণ সভায় ১০০ দিনের কর্মসূচি বাস্তবায়ন, সমন্বিত উন্নয়ন কর্মসূচি গ্রহণ সংক্রান্ত ধারণা প্রদান, স্থায়ী কমিটি গঠন সংক্রান্ত প্রাথমিক আলোচনা এবং পরিষ্কার-পরিচ্ছন্নতা ও মশক নিধন কার্যক্রম বিষয়ে আলোচনা হবে। গত ২৭ জানুয়ারি চসিক নির্বাচন অনুষ্ঠিত হয়। এতে ৩ লাখ ৬৯ হাজার ২৪৮ ভোট পেয়ে মেয়র নির্বাচিত হন রেজাউল করিম চৌধুরী। ১১ ফেব্রুয়ারি তিনি শপথ নেন। ওই হিসেবে শপথের ১২তম দিনে প্রথম সাধারণ সভা হতে যাচ্ছে। স্থানীয় সরকার (সিটি কর্পোরেশন) অ্যাক্ট ২০০৯ অনুযায়ী, মেয়র ও কাউন্সিলরগণের শপথ গ্রহণের ৩০ দিনের মধ্যে প্রথম সাধারণ সভা করার বাধ্যবাধকতা রয়েছে। উল্লেখ্য, আ.জ.ম নাছির উদ্দীনের নেতৃত্বাধীন পঞ্চম পর্ষদের প্রথম সাধারণ সভা অনুষ্ঠিত হয়েছিল ২০১৫ সালের ৫ আগস্ট। ২০২০ সালের ১১ মার্চ পর্ষদটির সর্বশেষ সাধারণ সভা হয়েছিল। মোহাম্মদ মনজুর আলমের নেতৃত্বাধীন চতুর্থ পর্ষদের প্রথম সাধারণ সভা হয়েছিল ২০১০ সালের ২৫ জুলাই।
  বহদ্দারহাটে দারুল হুফফাজ মাদারসায় শিক্ষা উপকরণ বিতরণ
  ১৭,ফেব্রুয়ারী,বুধবার,নিউজ ডেস্ক,নিউজ একাত্তর ডট কম: নগরীর বহদ্দারহাট এক কিলোমিটার এলাকার দারুল হুফফাজ মাদারসার শিক্ষার্থীদের মাঝে গত সোমবার শিক্ষা উপকরণ বিতরণ করা হয়েছে। ইউথ গ্রুপের পরিচালক ফয়সাল রিমনের পক্ষে এসব শিক্ষা উপকরণ শিক্ষার্থীদের হাতে তুলে দেন এক কিলোমিটার ব্যবসায়ী কল্যাণ সমিতির সাধারণ সম্পাদক এস এম জেড খসরু। শিক্ষা উপকরণের মধ্যে ছিল পবিত্র কোরআন, পড়ার আসবাবপত্র, কার্পেট ও জায়নামাজ। এসময় আরো উপস্থিত ছিলেন মাদরাসার প্রিন্সিপল মৌলানা আমিনুল ইসলাম, শিক্ষক মন্ডলী ও শিক্ষার্থীবৃন্দ। শিক্ষা উপকরণ বিতরণকালে এস এম জেড খসরু বলেন, নৈতিক শিক্ষার পাশাপাশি ধর্মীয় শিক্ষার গুরুত্ব অপরিসীম। তাই আমাদের ভবিষ্যত প্রজন্মকে নৈতিক শিক্ষার পাশাপাশি স্ব স্ব ধর্মীয় শিক্ষায় শিক্ষিত করে তুলতে হবে। ধর্মের সঠিক শিক্ষাকে যদি কাজে লাগানো যায় তাহলে একজন পরিপূর্ণ মানুষ হওয়া যায়। প্রেস বিজ্ঞপ্তি।
  বাংলাদেশ-ভারত ফটিকছড়ির সীমান্তে মাদক আর চোরাকারবারি চলতে দেয়া যাবে না: নজিবুল বশর এমপি
  ১৬,ফেব্রুয়ারী,মঙ্গলবার,সজল চক্রবর্ত্তী,ফটিকছড়ি,চট্টগ্রাম,নিউজ একাত্তর ডট কম: ত্বরিকত ফেডারেশনের চেয়ারম্যান ও চৌদ্দ দলীয় জোট নেতা ফটিকছড়ি এমপি সৈয়দ নজিবুল বশর মাইজভান্ডারী বলেছেন, ফটিকছড়ির কোন মানুষ যাতে গৃহহীন না থাকে; সে জন্য আমি মুজিব বর্ষে ফটিকছড়িতে ২২ হাজার ভূমি ও গৃহহীন পরিবারে ঘর দিতে চাই। এ জন্য আমি প্রধানমন্ত্রীর সহায়তা চাই। তিনি বলেন, বাংলাদেশ-ভারত ফটিকছড়ির সীমান্তে মাদক আর চোরাকারবারি চলতে দেয়া যাবে না। পুলিশ আর বিজিবি যৌথভাবে তাদের প্রতিহত করতে হবে। নইলে আমি উর্ধ্বতন কর্তৃপক্ষের সঙ্গে কথা বলে ব্যবস্থা নিতে বলবো। তিনি আজ মঙ্গলবার(১৬ ফেব্রুয়ারি) বিকেলে ফটিকছড়ির উপজেলার দাঁতমারা ইউনিয়নে স্কুল ও কলেজ ভবন নির্মাণসহ গ্রামীণ অবকাঠামো খাতে প্রায় ৪৬ কোটি ব্যয়ে ৩০ টিরও বেশী বাস্তবায়িত উন্নয়ন প্রকল্প উদ্বোধন উপলক্ষে স্থানীয় ইউপি চত্বরে অনুষ্ঠিত জনসমাবেশে প্রধান অতিথির বক্তব্য দান কালে এ সব কথা বলেন। ইউপি চেয়ারম্যান মোঃ জানে আলমের সভাপতিত্বে এ অনুষ্ঠানে বিশেষ অতিথি ছিলেন, ফটিকছড়ি উপজেলা চেয়ারম্যান হোসাইন মুহাম্মদ আবু তৈয়ব, উপজেলা নির্বাহী অফিসার সায়েদুল আরেফীন, মহিলা ভাইস চেয়ারম্যান জেবুন্নাহার মুক্তা, ভাইস চেয়ারম্যান এডভোকেট সালামত উল্লাহ চৌধুরী, ভূজপুর থানার ওসি শেখ আব্দুল্লাহ, উপজেলা প্রকৌশলী এস.এম হেদায়েত ও প্রকল্প বাস্তবায়ন কর্মকর্তা আবুল হোসেন, জনস্বাস্থ্য প্রকৌশলী প্রণবেশ মহাজন, উপজেলা ত্বরিকত নেতা মূহাম্মদ আলমগীর আলম প্রমুখ।